Limpopo-plaasaanval: Vrou met panga aangevalArgieffoto Sophia Botha (63) word in ŉ hospitaal in Polokwane behandel nadat sy Donderdagaand op ŉ plaas in die Vivo-gebied in Limpopo deur ŉ man met ŉ panga aangeval en beroof is. Kol. Ronel Otto, ŉ woordvoerder van die polisie, het Vrydag aan Maroela Media gesê die voorlopige ondersoek dui daarop dat Botha se aanvaller vermoedelik ŉ Zimbabwiër is. “Botha het blyplek op die plaas gehuur. Volgens inligting wat die polisie ontvang het, was die verdagte glo ŉ werker op die plaas en is vroeër die dag afgedank,” het Otto gesê. “Die werker het later die dag teruggekeer. Die plaaseienaar en Botha was nie by die huis nie, en hy het Botha by haar blyplek ingewag.” Volgens Otto het Botha die aand omstreeks 19:00 weer by haar huis aangekom, en die man het haar aangeval. Hy het kontant geëis en haar verskeie kere met ŉ panga aangeval. Sy het beserings aan haar kop, arms, maag en bene opgedoen. “Die verdagte het Botha se huis geplunder en ŉ televisie, radio, klere en ander waardevolle besittings in ŉ voertuig gelaai,” het sy gesê. “Die verdagte kon egter nie die voertuig in tru-rat kry nie, en het daarna te voet van die toneel gevlug.” Die verdagte is steeds soek. Ian Cameron, AfriForum se hoof van gemeenskapsveiligheid, het aan Maroela Media gesê Botha se toestand is ernstig maar stabiel. Die polisie ondersoek ŉ saak van gewapende roof en poging tot moord.